कोलकाता: तृणमूल कांग्रेस प्रमुख और पश्चिम बंगाल की मुख्यमंत्री ममता बनर्जी ने मोबाइल नंबर को आधार से लिंक किए जाने के कदम का विरोध करते हुए कहा है कि अगर उनका नंबर बंद भी हो जाए, तो भी वह अपना नंबर लिंक नहीं कराएंगी. उन्होंने तृणमूल कांग्रेस की एक बैठक में कहा, 'केंद्र सरकार लोगों के अधिकारों और निजता में दखल दे रही है. आधार को किसी के मोबाइल से लिंक नहीं किया जाना चाहिए. अगर मेरा नंबर बंद कर दिया जाए तो भी मैं अपना नंबर आधार से लिंक नहीं कराऊंगी.' ममता ने कहा, 'यह लोगों की निजता में दखल देने की केंद्र सरकार की रणनीति है. मुझे लगता है कि हमें मोबाइल कंपनियों को आधार संख्या नहीं देना चाहिए.'